1.

Osnovni iznos Osnovni će se iznos utvrditi prema težini i trajanju povrede, koji su jedini kriterij iz članka 15. stavka 2. Uredbe br. 17. A. Težina Kod ocjene težine povrede, mora se uzeti u obzir vrsta povrede, njezin stvaran učinak na tržište, kada ga je moguće izmjeriti, kao i veličina mjerodavnog tržišta u zemljopisnom smislu. Povrede se stoga mogu podijeliti u tri kategorije: manje povrede, teške povrede i vrlo teške povrede. — manje povrede: Ovdje se može raditi o ograničenjima trgovine, obično onih vertikalnih, ali s ograničenim učinkom na tržište koji se odnosi samo na značajan, ali relativno ograničeni dio tržišta Zajednice. Moguće novčane kazne: 1 000 ECU do 1 milijun ECU. — teške povrede: Ovdje će se najčešće raditi o horizontalnim i vertikalnim ograničenjima iste vrste kao i u gornjem slučaju, ali koja se strože primjenjuju, sa značajnijim utjecajem na tržište i s učincima na većim područjima zajedničkog tržišta. Tu se može također raditi o zlouporabi vladajućeg položaja (odbijanje opskrbe, diskriminacija, isključivanje, popusti za vjernost koje odobravaju trgovačka društva u vladajućem položaju kako bi isključili konkurente s tržišta itd.). Moguće novčane kazne: 1 milijun ECU do 20 milijuna ECU. — vrlo teške povrede: Tu se uglavnom radi o horizontalnim ograničenjima kao što su cjenovni karteli i kvote koje proizlaze iz podjele tržišta ili druga postupanja koja ugrožavaju pravilno funkcioniranje jedinstvenog tržišta, kao što je podjela nacionalnih tržišta i potpuno jasna zlouporaba vladajućeg položaja od strane poduzetnika koji se nalaze u položaju kvazimonopola (vidjeti odluke 91/297/EEZ, 91/298/EEZ, 91/299/EEZ, 91/300/EEZ i 91/301/EEZ (1) – kristalna soda, 94/815/EEZ (2) – cement, 94/601/EEZ (3) – kartonske ploče, 92/163/EZ (4) – tetrapak i 94/215/EZUČ (5) – čelične grede). Moguće novčane kazne: iznad 20 milijuna ECU-a. Unutar svake od ovih kategorija, a naročito u slučaju teških i vrlo teških povreda, predloženi raspon novčanih kazni omogućiti će primjenu različitog tretmana za poduzetnike ovisno o vrsti počinjenje povrede. Potrebno je također uzeti u obzir stvarnu ekonomsku snagu počinitelja povrede da uzrokuju značajnu štetu drugim gospodarskim subjektima, posebno potrošačima, i utvrditi novčanu kaznu na razini koja će osigurati učinkovito preventivno djelovanje. Općenito govoreći, potrebno je također uzeti u obzir činjenicu da veliki poduzetnici uglavnom raspolažu pravnim i ekonomskim znanjem kao i infrastrukturom koja im omogućava da lakše prepoznaju u kojoj mjeri njihovo postupanje predstavlja povredu kao i da budu svjesni posljedica koje iz toga proizlaze sukladno pravu tržišnog natjecanja. Kad povreda uključuje nekoliko poduzetnika (npr. karteli), može se u nekim slučajevima ukazati potrebnim primijeniti ponderiranja za iznose utvrđene u svakoj od tri kategorije kako bi se uzela u obzir posebna težina i slijedom toga, stvarni učinak na tržišno natjecanje postupanja koje predstavlja povredu svakog poduzetnika, naročito ako postoji značajna razlika u veličini poduzetnika počinitelja povrede iste vrste. Stoga, načelo jednakog kažnjavanja za isto postupanje, ako to okolnosti zahtijevaju, dovodi do različitih novčanih kazni koje se izriču predmetnim poduzetnicima, a da se navedeno diferenciranje ne vodi aritmetičkim izračunom. B. Trajanje Potrebno je napraviti razliku između sljedećih: — povreda kratkog trajanja (u pravilu kraćih od jedne godine): nema povećanja iznosa, — povreda srednjeg trajanja (u pravilu od jedne do pet godina): povećanje do 50 % iznosa utvrđenog za težinu, — povreda dugog trajanja (u pravilu dužih od pet godina): povećanje do 10 % za svaku godinu utvrđenog iznosa utvrđenog za težinu. Stoga će ovaj pristup ukazati na moguće povećanje iznosa novčane kazne. Općenito govoreći, povećanje novčane kazne za dugotrajne povrede predstavlja osjetno jačanje prethodne prakse s ciljem izricanja učinkovitih kazni za ograničenja koja za posljedicu imaju štetu za potrošače tijekom dugog vremenskog razdoblja. Osim toga, ovaj novi pristup je u skladu s očekivanim učinkom obavijesti od 18. srpnja 1996. o nenametanju ili smanjenju novčanih kazni u slučajevima kartela (6). Rizik od plaćanja mnogo veće novčane kazne koja je razmjerna trajanju povrede nužno će povećati poticaj za njegovo otkrivanje (prijavu) ili suradnju s Komisijom. Osnovni je iznos rezultat zbrajanja dvaju iznosa koji su utvrđeni u skladu s gore navedenim: x težina + y trajanje = osnovni iznos